Վերջիններս պնդում էին, որ Կիվիրյանին բերման ենթարկելու տեսագրություններ կան համացանցում, որոնցում երևում է, թե ովքեր են ներկա եղել դեպի ժամանակ, սակայն քննիչը նրանց չի հարցաքննել, այլ սահմանափակվել է ընդամենը երեք ոստիկանների հարցաքննությամբ, որոնցից երկուսը հենց Կիվիրյանի նկատմամբ բռնություն գործադրած ոստիկաններն էին: Ուստի փաստաբանների համար զարմանալի չէ, որ այս ոստիկանները պիտի հերքեին, թե բռնություն են գործադրել Կիվիրյանի նկատմամբ, քանի որ հակառակ դեպքում ի հայտ էր գալու իրենց քրեական պատասխանատվության ենթարկելու հարցը: Այսպիսով, փաստաբանները պնդում էին, որ Կիվիրյանի` իր նկատմամբ ոստիկանների կողմից բռնություն կիրառելու, ապօրինություններ կատարելու վերաբերյալ հայտարարությունները համապատասխան արձագանքի չեն արժանացել, և պետական պատկան մարմինները դրանց վերաբերյալ քննություն չեն իրականացրել: